  Мария Дмитриева Майя Бывальцева 28-тӥ тулыспалэ Алнаш ёросысь Батэрек гуртын 2022-тӥ ар понна финн-угор дуннелэн лулчеберетъя шоркарезлэсь арзэ сӥё-дано усьтӥзы. Пусйымон ужрадэ Удмуртиысь лулчеберет но йӧскалык политика удысъёсысь, ёросысь кивалтӥсьёс, элькунысь финн-угор калыкъёслэн ыстэм муртъёссы, асьме улосвылысь но Татарстанысь удмурт но пор коллективъёс лыктӥзы. Ужрадэ ивортодэтъя «Удмуртия» агентстволэн редакторез но вуылӥз. Байтэрек финн-угор дуннелэн лулчеберетъя шоркарез луоз шуыса тодмо луиз 2021-тӥ арын инвожое. Выль инлыкен туэ толшоре православи культурая фестиваль но этнотуризмъя фестиваль ортчытӥзы ни. Со сяна, ёрос юрттэмен гуртысь лулчеберет юртэз выльдыны вуттӥзы. « Валче, ӵош ужаса, котькытын но тодмоесь луомы. Туж шумпотӥсько, кыкетӥзэ ни Удмуртия быръемын культурной столица шуыса » Алексей Семёнов, Алнаш ёрослэн тӧроез Байтэрекъёслы финн-угор лулчебертъя шоркарлэсь пуссэ – вӧлъям бурдъёсын тылобурдоез – Шаркан ёросысь быгиос сётӥзы, ӵапак Быги 2014-тӥ арын нырысетӥез лулчеберетъя шоркар луиз вал. « Шуд вайись тылобурдо шуизы татын. Милемлы, Быги гуртын улӥсьёслы, озьы ик луиз – со туж бадӟым шуд вайиз милемлы бурдъёсыз вылын. Туж шумпотӥсько, именно Байтэрек калык туэ вормиз, финн-угор лулчеберетъя шоркар луиз шуыса. Со Удмуртиысь кыкетӥез ни луиз шоркар, кыӵе со бадӟым вормон асьме понна, удмуртъёс! » Жанна Ермолаева, Удмурт лулчеберетъя «Быгы» йӧскалык центрлэн кивалтӥсез Удмуртилэн Кун Кенешысьтыз тодосъя, дышетонъя, лулчеберетъя, туризмъя но йӧскалык политикая ялан ужась ӧрилэн кивалтӥсез, «Удмурт Кенеш» огазеяськонлэн тӧроез Татьяна Ишматова пусйиз, мылкыд вань ке, шоркарез пичи гуртын но кылдытыны, озьы трос калыкез ас доре кыскыны луэ. « Дуннелэн котькуд сэрегаз мед кылозы удмуртъёс сярысь, финн-угор калыкъёс сярысь: мордваос-а, поръёс-а, бесерманъёс-а, кин улэ асьме музъем выламы. Асьмеос ӵош улыны кулэ, асьмеос ӵош ужаны кулэ, асьмеос ог-огмылы юрттыны кулэ » Татьяна Ишматова, Удмуртилэн Кун Кенешысьтыз ялан ужась ӧрилэн кивалтӥсез, «Удмурт Кенеш» огазеяськонлэн тӧроез Удмуртиысь лулчеберетъя министр Владимир Соловьёв озьы ик пусйиз, быдэс финн-угор дуннелэн лулчеберетъя шоркарез луон шумпотон сяна, бадӟым кылкутон но. « Бадӟым ответственность быдэс ар куспын вань сюлэмдэ, мылкыддэ поныса ужаны, чтобы татчы адями не только адӟиськон понна мед лыктоз, а асьмелэсь быгатэммес ас пушказ пыӵатыны мылкыдэн мед лыктозы » Владимир Соловьёв, Удмуртиысь лулчеберетъя министр Финн-угор дуннелэн лулчебертъя шоркарез улсын Байтэрекын ар ӵоже котькуд толэзь кыӵе ке но ужрадъёс ортчозы. Али ини «УгриДор» ӵектоссыя Вӧйдыр арняез пусъёзы. Песянайёс пиналъёсты табань, мильым пыжыны, утись мунё лэсьтыны дышетозы. Оштолэзе, озьы ик со ӵектосъя, Акашкалы сӥзем арня луоз. Со сяна, финн-угор нылкышноослэсь форумзэс ортчытозы, сое «Удмурт Кенеш» но «Удмурт нылкышно кенеш» радъялозы. Куартолэзе финн-угор сиён-юонлы сӥзем арня луоз. Со улсын «Пинал куно» йылолэз улӟытозы, пиналъёсын, быдэ вуымтэосын ӵош Татарстанысь пор, удмурт гуртъёсы поталозы, отысь сямъёсын тодматскозы. Нош арня пумын Байтерекын гур дорын пичияк фестиваль ортчытозы. « Удмуртъёслэсь, поръёслэсь но мукет калыкъёслэсь сиён-юонъёссэс возьматом. Милем мукет калыкъёс: ижоръёс, ингерманлан финнъёс, сетоос, вепсъёс, мукет финн-угор калыкъёс, асьсэ мастер-классъёсынызы, асьсэ сиён-юонъёсынызы видеороликъёс лэзёзы » Алевтина Тарасова, «Финн-угор дуннелэн лулчебертъя шоркарез - Байтэрек» ӵектослэн огез авторез Инвожое гуртысь школаын «Байтэрек кар» лагерь ортчытозы. Творчествоя «Ижкар» огазеяськонысь суредасьёс арня ӵоже устолыко пиналъёсын ужалозы. Пӧсьтолэзе Туймы шур дурын финн-угор этнофутуризмъя «Бай-Тэрек» калыккуспо фестиваль куноосты пумиталоз. Туэ со кыкетӥзэ ортчоз ни, нырысетӥез 2019-тӥ арын вал, соку пӧртэм интыосысь 23 коллективъёс люкаськылӥзы. Гудырикошконэ Кузьымгуртын перформанс театрлэн «Кузь эм» витетӥ симпозиумез ортчоз. Конывуонэ вань мылкыд карисьёсты «Пукрол гуръёс» VII калыккуспо фестивале возьмало. Отын сяме пырем удмурт, пор, ӟуч кырӟанъёсты быдэсто, озьы ик духовной кырӟанъёс чузъясько. Шуркынмонэ Удмурт кыллэн нуналэзлы «Кыл шыкыс» фестиваль радъялозы. Пиналъёсын ӵош удмурт гожъясьёсты лыдӟозы. Толсуре «Кырӟа, экты, шутэтскы» ёрос фестивалез Байтэрекын ортчытозы. Озьы ик та южтолэзе - оштолэзе творчествоя «Ӟугыри» лаборатория ужалоз. Отчы Алнаш ёросысь 10 лыдӟиськонниос пыриськозы. « Ми киужъёсты улӟытом: куиськон, песянайёсын керттэм котырес выжлёгетъёс, турынъёслэсь куиськон, утись мунёос, куроен ужан. Визьнодасьёс песянайёс луозы. Егитъёсты но пиналъёсты, быдэ вуымтэосты дышетомы » Алевтина Тарасова, «Финн-угор дуннелэн лулчебертъя шоркарез - Байтэрек» ӵектослэн огез авторез Ватсалом, финн-угор дуннелэн лулчеберетъя шоркарезлы нимысьтыз сайт кылдытӥзы. Вань тунсыко ужрадъёс, иворъёс сярысь отысь тодыны луоз. Вотэсбамлэн тусыз бордын Удмуртиысь калыкъёслэн эшъяськон юыртысьтызы дизайнер Марина Степанова ужаз. Нош Байтэрек шоркарлэсь нимсуредзэ (логотип) тодмо удмурт суредась Юрий Лобанов кылдытӥз. Тодэ вайытом, «Финн-угор дуннелэн лулчебертъя шоркарез» калыккуспо программаез Финн-угор выжыысь егитъёслэн ассоциацизы но Выжы калыкъёсты азинтонъя URALIC центр кичӧлтэмен 2013-тӥ арын кылдытӥзы. Финн-угор лулчеберетъя шоркарез арлы быдэ быръё. 2014-тӥ арын нырысетӥез шоркар Удмуртиысь Шаркан ёросысь Быги гурт луиз. Собере дано нимез Эстониысь Сету музъемысь Обиница (2015), Венгриысь Иськасентдьёрдь гурт но Веспрем кар (2016), Карелиысь Вокнаволок (2017), Марий Элысь Шоруньжа (2019), Башкириысь Мишкино пор гурт (2020), Эстониысь Абья-Палуоя кар (2021) нуллӥзы.  Нялтас вераса, Финн-угор дуннелэн лулчебертъя шоркар луэменыз валче Быгиын сиён-юонъя «Быг-быг» фестиваль кылдӥз, гуртэ асфальт сюрес лэсьтӥзы, нош 2022-тӥ арын со «Вуонысь гурт» ӵектосэ пыриське (соин валче туэ фестиваль Шарканын ортчоз).   Тегъёс: Лулчеберет Удмуртиысьтуризм Алнаш удмуртъёс финн-угоркалыкъёс Удмуртия  